62024TJ0131_RES
Kawża T‑131/24
CR
vs
Il‑Kummissjoni Ewropea
Sentenza tal-Qorti Ġenerali (Il‑Ħames Awla) tat‑2 ta’ Lulju 2025
“Servizz pubbliku – Uffiċjali – Pensjoni tal-irtirar – Riformi tar-Regolamenti tal-Persunal tal‑2014 u tal‑2014 – Miżuri tranżitorji relatati ma’ ċerti modalitajiet ta’ kalkolu tad-drittijiet għall-pensjoni – Artikolu 28 tal-Anness XIII tar-Regolamenti tal-Persunal – Membri tal-persunal bil-kuntratt li saru uffiċjali – Rata annwali ta’ kisba tad-drittijiet għall-pensjoni – Età tal-irtirar – Kamp ta’ applikazzjoni tal-liġi – Ugwaljanza fit-trattament”
Uffiċjali – Pensjonijiet – Modalitajiet ta’ kalkolu tad-drittijiet għall-pensjoni – Dispożizzjonijiet tranżitorji tar-Regolament Nru 1023/2013 – Applikabbiltà għall-membri tal-persunal fil-kariga fil‑31 ta’ Diċembru 2013 – Limitazzjoni għall-membri tal-persunal biss li l-affiljazzjoni tagħhom mal-iskema ta’ pensjoni tal-Unjoni kienet is-suġġett ta’ interruzzjoni – Esklużjoni – Ksur tal-prinċipju ta’ ugwaljanza fit-trattament minħabba l-assimilazzjoni mal-membri tal-persunal li l-affiljazzjoni tagħhom kienet ġiet interrotta ma’ dawk li l-affiljazzjoni tagħhom ma kinitx ġiet interrotta – Assenza
(Artikolu 13(2) TUE; Regolamenti tal-Persunal, kif emendati bir-Regolament Nru 1023/2013, premessa 29 u Artikolu 83(2), u Anness XIII, Artikoli 21, 22 u 28; Kondizzjonijiet tal-impjieg applikabbli għall-aġenti l-oħra, Artikolu 1(1) u Anness; Regolament tal-Kunsill Nru 723/2004)
(ara l-punti 37 sa 42, 44, 45, u 108 sa 114)
Uffiċjali – Pensjonijiet – Modalitajiet ta’ kalkolu tad-drittijiet għall-pensjoni – Dispożizzjonijiet tranżitorji tar-Regolament Nru 1023/2013 – Applikabbiltà għall-membri tal-persunal fil-kariga fil‑31 ta’ Diċembru 2013 – Applikabbiltà għal membru tal-persunal bil-kuntratt li sar uffiċjal wara din id-data – Trattament iddifferenzjat ta’ tali membru tal-persunal fir-rigward ta’ membru tal-persunal bil-kuntratt li żamm dan l-istatus jew li sar membru tal-persunal temporanju – Ġustifikazzjoni fid-dawl tal-għan ta’ preżervazzjoni tal-bilanċ attwarjali tal-iskema ta’ pensjoni tal-Unjoni – Ammissibbiltà – Invokazzjoni ta’ prassi segwita minn istituzzjoni oħra – Assenza ta’ effett
(Artikoli 310 TFUE u 317 TFUE; Regolamenti tal-Persunal, kif emendati bir-Regolament Nru 1023/2013, Artikolu 77 u Anness XIII, Artikoli 21, 22 u 28; Kondizzjonijiet tal-impjieg applikabbli għall-aġenti l-oħra, Artikolu 39(1), 83(2) u 109(1), u Anness, Artikolu 1(1); Regolament tal-Parlament Ewropew u tal-Kunsill Nru 1023/2013, premessa 13)
(ara l-punti 47 sa 66, 77sa 88, u 91 sa 104)
Rikorsi tal-uffiċjali – Motivi – Motiv ibbażat fuq ksur tal-prinċipju ta’ ugwaljanza fit-trattament – Kontestazzjoni tar-regoli tranżitorji stabbiliti sabiex tiġi ggarantita tranżizzjoni ekwa minn Regolamenti tal-Persunal qodma lejn dawk ġodda – Stħarriġ ġudizzjarju – Limiti
(ara l-punti 69 sa 73)
Sunt
Adita b’rikors ippreżentat minn CR, ex uffiċjal tal-Kummissjoni Ewropea, kontra d-deċiżjoni ta’ din l-istituzzjoni li stabbilixxiet id-drittijiet għall-pensjoni tal-irtirar tagħha (iktar ’il quddiem id-“deċiżjoni kkontestata”), il-Qorti Ġenerali ċaħdet dan ir-rikors u kkjarifikat l-applikazzjoni tal-miżuri tranżitorji relatati ma’ ċerti modalitajiet ta’ kalkolu tad-drittijiet għall-pensjoni previsti fl-Anness XIII tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”).
F’Ġunju 2012, ir-rikorrenti daħlet fis-servizz tal-Kummissjoni bħala membru tal-persunal bil-kuntratt. F’Awwissu 2015, hija nħatret uffiċjal.
Sadanittant, ir-riforma tal-Kondizzjonijiet tal-impjieg applikabbli għall-aġenti l-oħra li seħħet fl‑2014 (
1
), introduċiet, minn naħa, rata annwali ġdida ta’ kisba tad-drittijiet għall-pensjoni ta’ 1.8 %, inqas favorevoli mir-rata preċedenti ta’ 1.9 %, u, min-naħa l-oħra, stabbilixxiet l-età tal-irtirar għal 66 sena, kontra t‑63 sena ta’ qabel.
F’Mejju 2023, l-Uffiċċju “Ġestjoni u Likwidazzjoni tad-Drittijiet Individwali” (PMO) tal-Kummissjoni adotta d-deċiżjoni kkontestata, billi applika, fost oħrajn, l-Artikolu 28 tal-Anness XIII tar-Regolament tal-Persunal, dwar il-modalitajiet ta’ kalkolu tar-rata annwali ta’ kisba tad-drittijiet għall-pensjoni u tal-età tal-irtirar tal-membri tal-persunal bil-kuntratt li saru uffiċjali. Il-PMO indika lir-rikorrenti li hija kienet ammessa għall-benefiċċju ta’ pensjoni tal-irtirar mill‑1 ta’ Lulju 2023, fl-età ta’ 66 sena. Il-PMO indikalha wkoll li, għall-perijodu ta’ attività tagħha bħala membru tal-persunal bil-kuntratt, ir-rata annwali ta’ kisba tad-drittijiet għall-pensjoni tagħha kienet ta’ 1.9 % u li, għall-perijodu ta’ attività tagħha bħala uffiċjal, din ir-rata annwali ta’ kisba kienet ta’ 1.8 %.
Permezz tal-ilment tagħha, miċħud mill-Kummissjoni, ir-rikorrenti sostniet li l-artikolu inkwistjoni ma kienx applikabbli għas-sitwazzjoni tagħha, fid-dawl tal-affiljazzjoni tagħha mingħajr interruzzjoni mal-iskema tal-pensjonijiet tal-istituzzjonijiet tal-Unjoni Ewropea (iktar ’il quddiem l-“IPIUE”) u fid-dawl tal-kontribuzzjoni tagħha mingħajr interruzzjoni għall-IPIUE. Hija talbet lill-PMO jirrevedi d-deċiżjoni kkontestata, b’mod li l-età tal-irtirar tagħha tiġi stabbilita għal 63 sena u li r-rata annwali ta’ kisba ta’ 1.9 % tiġi applikata fir-rigward tagħha għall-karriera kollha tagħha. Barra minn hekk, peress li hija baqgħet fil-kariga sa 66 sena u peress li hija kienet tqis li l-età tal-irtirar tagħha kellha tiġi stabbilita għal 63 sena, ir-rikorrenti talbet l-għoti ta’ żieda addizzjonali ta’ 2.5 % tal-aħħar salarju bażiku tagħha għal kull sena maħduma lil hinn minn 63 sena.
Il-kunsiderazzjonijiet tal-Qorti Ġenerali
Fl-ewwel lok, il-Qorti Ġenerali rrilevat li sabiex jiġi ddeterminat jekk l-Artikolu 28 tal-Anness XIII tar-Regolamenti tal-Persunal kienx applikabbli, kien rilevanti biss li l-kundizzjonijiet stabbiliti minn dan l-artikolu jkunu ssodisfatti.
L-Artikolu 28 tal-Anness XIII tar-Regolamenti tal-Persunal jipprevedi żewġ kundizzjonijiet distinti u kumulattivi. L-ewwel kundizzjoni hija bbażata fuq id-dħul fis-servizz bħala membru tal-persunal mhux iktar tard mill‑1 ta’ Mejju 2004 jew mill‑1 ta’ Jannar 2014, peress li, f’waħda minn dawn id-dati, dan il-membru tal-persunal kellu jkun b’kuntratt. It-tieni kundizzjoni hija l-ħatra tal-imsemmi membru tal-persunal bħala uffiċjal, li neċessarjament seħħet wara d-dħul tiegħu fis-servizz, peress li, skont il-kliem tal-Artikolu 28 tal-Anness XIII tar-Regolamenti tal-Persunal, din il-ħatra kellha tkun saret “wara” l‑1 ta’ Mejju 2004 jew “wara” l‑1 ta’ Jannar 2014.
Il-limitazzjoni tal-applikabbiltà tal-imsemmi artikolu għall-membri tal-persunal biss li l-affiljazzjoni tagħhom mal-IPIUE kienet is-suġġett ta’ interruzzjoni, hekk kif sostnuta mir-rikorrenti, ma tirriżultax mill-formulazzjoni ċara tal-Artikolu 28 tal-Anness XIII tar-Regolamenti tal-Persunal. Il-fatt li jintlaqa’ l-argument tar-rikorrenti kien jimplika għalhekk li l-portata tal-Artikolu 28 tal-Anness XIII tar-Regolamenti tal-Persunal tiġi limitata biż-żieda ta’ kundizzjoni li ma kinitx prevista mil-leġiżlatur tal-Unjoni.
Issa, meta s-sens ta’ dispożizzjoni tad-dritt tal-Unjoni jkun jirriżulta mingħajr ambigwità mill-formulazzjoni stess tagħha, il-Qorti tal-Ġustizzja ma tistax titbiegħed minn din il-formulazzjoni. Għalhekk, il-fatt li jitqies li l-applikazzjoni ta’ dispożizzjoni tar-Regolamenti tal-Persunal tkun suġġetta għal kundizzjoni li ma tkunx iddefinita fihom jikkostitwixxi interpretazzjoni contra legem ta’ din id-dispożizzjoni, b’mod li tali interpretazzjoni ma tistax tiġi aċċettata. Fil-fatt, il-qorti tal-Unjoni ma għandhiex, fid-dawl tal-prinċipji ta’ bilanċ istituzzjonali u ta’ għoti tal-kompetenzi, hekk kif stabbiliti fl-Artikolu 13(2) TUE, il-kompetenza li tidderoga mid-dispożizzjonijiet tar-Regolamenti tal-Persunal, bħall-Artikolu 28 tal-Anness XIII tagħhom, permezz taż-żieda ta’ kundizzjoni attwalment ineżistenti.
Il-Qorti Ġenerali osservat li din il-konklużjoni ma hijiex invalidata la mill-ġurisprudenza tal-Qorti tal-Ġustizzja u lanqas minn dik tal-Qorti Ġenerali. Dawn iż-żewġ qrati fl-ebda mument ma riedu jikkontestaw l-għażliet tal-leġiżlatur tal-Unjoni u jemendaw il-kamp ta’ applikazzjoni tal-Artikolu 28 tal-Anness XIII tar-Regolamenti tal-Persunal billi jirriżervaw dan tal-aħħar biss għall-membri tal-persunal temporanju jew għall-membri tal-persunal bil-kuntratt li kienu b’kuntratt fl‑1 ta’ Mejju 2004 jew fl‑1 ta’ Jannar 2014 u li l-affiljazzjoni tagħhom mal-IPIUE kienet is-suġġett ta’ interruzzjoni qabel il-ħatra tagħhom bħala uffiċjali.
Fit-tieni lok, fir-rigward tal-osservanza tal-prinċipju ta’ ugwaljanza fit-trattament, il-Qorti Ġenerali qieset li, minn naħa, fid-dawl tas-setgħa ta’ evalwazzjoni wiesgħa li huwa għandu, il-leġiżlatur tal-Unjoni seta’ jqis li l-uffiċjali maħtura wara l‑1 ta’ Mejju 2004 jew wara l‑1 ta’ Jannar 2014 kellhom jingħataw trattament differenti minn dak li huma setgħu jibbenefikaw minnu li kieku huma żammew, tal-inqas għaxar snin, l-istatus tagħhom ta’ membru tal-persunal temporanju jew ta’ membru tal-persunal bil-kuntratt. Fil-fatt, l-effett globali fuq il-baġit tal-Unjoni tar-riformi tal‑2004 u tal‑2014 huwa neċessarjament ikbar f’dak li jirrigwarda l-pensjonijiet tal-uffiċjali milli f’dak li jirrigwarda l-pensjonijiet tal-membri tal-persunal l-oħra. Dan ir-raġunament ifittex l-għan ta’ preżervazzjoni tal-bilanċ attwarjali tal-IPIUE, u dan, mingħajr ma jiġu ppreġudikati d-drittijiet miksuba u l-aspettattivi leġittimi tal-persunal eżistenti li jiżdied mal-għanijiet iktar ġenerali ta’ dixxiplina baġitarja u ta’ riorganizzazzjoni tal-finanzi pubbliċi f’kuntest soċjoekonomiku diffiċli.
Barra minn hekk, ebda differenzazzjoni arbitrarja jew manifestament inadegwata ma tista’ tiġi dedotta mid-dispożizzjonijiet tal-Artikolu 28 tal-Anness XIII tar-Regolamenti tal-Persunal meta mqabbla mal-għan imfittex mil-leġiżlatur tal-Unjoni intiż li jippreżerva d-drittijiet miksuba u l-aspettattivi leġittimi tal-uffiċjali kkonċernati, peress li, bħall-membri tal-persunal l-oħra fil-post fl‑1 ta’ Mejju 2004 jew fl‑1 ta’ Jannar 2014, id-drittijiet miksuba tagħhom huma rrispettati u l-aspettattivi leġittimi tagħhom osservati.
Għall-kuntrarju, fl-eżami tal-paragunabbiltà tas-sitwazzjonijiet rispettivi tagħhom, huwa irrilevanti jekk l-affiljazzjoni ta’ dawn l-uffiċjali mal-IPIUE qabel il-ħatra tagħhom kinitx is-suġġett ta’ interruzzjoni jew le. Fil-fatt, dan il-fatt jirrigwarda l-perijodu ta’ attività tagħhom bħala membri tal-persunal, filwaqt li l-applikazzjoni tad-dispożizzjonijiet tal-Artikolu 28 tal-Anness XIII tar-Regolamenti tal-Persunal tiddependi mill-ħatra tagħhom bħala uffiċjali. Għalhekk, l-iktar l-iktar, dan il-fatt jimplika fil-prattika li uffiċjal li l-affiljazzjoni tiegħu mal-IPIUE kienet is-suġġett ta’ interruzzjoni u, korrelattivament, li l-ħlas tal-kontribuzzjonijiet tiegħu lill-IPIUE qabel il-ħatra tiegħu kien is-suġġett ta’ interruzzjoni jkollu bħala kalkolu inqas snin ta’ servizz, relatati biss mal-perijodu ta’ attività tiegħu bħala membru tal-persunal, milli kieku l-affiljazzjoni tiegħu ma kinitx is-suġġett ta’ interruzzjoni.
(
1
)	Ir-Regolament (UE) Nru 1023/2013 tal-Parlament Ewropew u tal-Kunsill tat‑22 ta’ Ottubru 2013 li jemenda r-Regolamenti tal-Persunal għall-Uffiċjali tal-Unjoni Ewropea u l-Kondizzjonijiet tal-Impjieg ta’ Aġenti Oħra tal-Unjoni Ewropea (ĠU 2013, L 287, p. 15, rettifika fil-ĠU 2015, L 175, p. 126), daħal fis-seħħ fl‑1 ta’ Novembru 2013 u huwa applikabbli, fir-rigward tad-dispożizzjonijiet rilevanti f’din il-kawża, mill‑1 ta’ Jannar 2014.